Modric mente at Martin Ødegaard var Norges beste, men at han ikke kan gjøre alt alene.

Norge tapte 1-5 mot Kroatia, men i mixed zone etter kampen hadde kroatene bare positive ting å si om det norske laget.

– Man kan se at Martin Ødegaard er svært talentfull. I kveld var han kanskje deres beste spiller. Samtidig kan man ikke forvente at en 16-åring skal bære et helt lag på skuldrene sine, sa Luka Modric til TV 2 etter kampen.

Real Madrid-stjernen ville imidlertid ikke si noe om når lagkameraten kan få debuten for klubblaget.

– Jeg er ikke Carlo Ancelotti, flirte han.

– Jeg er litt overrasket over at vi vant 5-1. Kanskje er resultatet noe overdrevet, for Norge gjorde en god kamp før pause, kommenterte Modric.

Imponert kaptein

Også kaptein Darijo Srna var imponert over det nordmennene hadde prestert i Zagreb.

– Jeg var overrasket over hvordan de åpnet kampen. Jeg synes de gjorde en god kamp i dag.

– Kan Norge komme til EM?

– Jeg håper det! Jeg liker dette laget. Det er første gang jeg spiller mot Norge, men jeg mener det er den beste utgaven av dette landslaget på ti år De har mange unge, gode spillere og har en fin, ballbesittende spillestil.

Lørdag kveld hjalp det imidlertid lite. Etter en god førsteomgang drar Norge hjem med 1-5 i sekken.